គណបក្ស​ប្រជាជន​កម្ពុជា​គាំទ្រ​បេក្ខភាព​នាយក​រដ្ឋ​មន្រ្តី​ហ៊ុន សែន​សម្រាប់​អាណត្តិ​ក្រោយៗ
លោក​ហ៊ុន សែន អនុ​ប្រធាន​គណបក្ស​ប្រជាជន​កម្ពុជា​មិន​បាន​អញ្ជើញ​ចូល​រួម​ក្នុង​ពិធី​នេះ​ទេ ដោយសារ​លោក​មាន​បញ្ហា​សុខភាព​ផ្ទាល់​ខ្លួន។
នៅថ្ងៃច័ន្ទនេះ បញ្ហាសុខភាពបានជំរុញឱ្យលោកនាយករដ្ឋមន្ត្រីហ៊ុន សែន អវត្តមានពីព្រឹត្តិការណ៍រំលឹកខួបឆ្នាំទី៥៩នៃថ្ងៃបង្កើតគណបក្សប្រជាជនកម្ពុជា ក្នុងខណៈដែលគណបក្សបានប្រកាសគាំទ្របេក្ខភាពលោកជានាយករដ្ឋមន្ត្រី សម្រាប់អាណត្តិក្រោយៗទៀត ។ លោកជា ស៊ីម ប្រធានគណបក្សប្រជាជនកម្ពុជា បានអំពាវនាវដល់សមាជិកគណបក្សគ្រប់ជាន់ថ្នាក់ឱ្យពង្រឹងសាមគ្គីភាព និងឯកភាពផ្ទៃក្នុង ដើម្បីអនុវត្តគោលនយោបាយរបស់រាជរដ្ឋាភិបាលឱ្យទទួលបានជោគជ័យធំៗថ្មីទៀត ក្នុងការកសាង និងការពារមាតុភូមិកម្ពុជា។ ព្រឹត្តិការណ៍នេះ ត្រូវបានចូលរួមដោយលោកជា ស៊ីម ប្រធានគណបក្សប្រជាជនកម្ពុជា និងជា ប្រធានព្រឹទ្ធសភា លោកហេង សំរិន ប្រធានកិត្តិយសគណបក្សប្រជាជនកម្ពុជា និងជាប្រធានរដ្ឋសភា មន្ត្រីជាន់ខ្ពស់ និងសមាជិកគណបក្សប្រមាណ ១០ ០០០ នាក់ ព្រមទាំងតំណាងអង្គទូតបរទេស និងតំណាងគណបក្សហ៊្វុនស៊ិនប៉ិច។ អ្នកចាត់ចែងកម្មវិធីបានប្រកាសថា លោកនាយករដ្ឋមន្ត្រីហ៊ុន សែន អនុប្រធានគណបក្សប្រជាជនកម្ពុជាមិនបានអញ្ជើញចូលរួមក្នុងពិធីនេះទេ ដោយសារលោកមានបញ្ហាសុខភាពផ្ទាល់ខ្លួន។ កាលពីសប្តាហ៍មុន លោកនាយករដ្ឋមន្ត្រីហ៊ុន សែន បានត្អូញត្អែរអំពីការឈឺភ្នែកខាងឆ្វេងរបស់លោក ដែលបានទទួលរងរបួសនៅក្នុងសង្គ្រាមនាទសវត្សរ៍ឆ្នាំ១៩៧០ បានលប់ចោលជំនួបជាមួយលោកស៊ុរីយ៉ា ស៊ុបិឌី (Surya Subedi) ប្រេសិតសិទ្ធិមនុស្សអង្គការសហប្រជាតិប្រចាំកម្ពុជា។ លោក ជា ស៊ីម ប្រធានគណបក្សប្រជាជនកម្ពុជាបានថ្លែងថា ក្នុងឱកាសនេះ គណបក្សប្រជាជនកម្ពុជា សូមបញ្ជាក់យ៉ាងឧឡារិកជាថ្មីម្តងទៀតនូវការគាំទ្របេក្ខភាពសម្តេច អគ្គមហាសេនាបតី តេជោ ហ៊ុន សែន ជានាយករដ្ឋមន្ត្រីសម្រាប់អាណត្តិក្រោយៗទៀត។ លោកថ្លែងដូច្នេះថា៖ «ខ្ញុំសូមអំពាវនាវដល់គណៈកម្មាធិការគ្រប់ថ្នាក់ និងមន្ត្រីគណបក្សគ្រប់ៗរូប ចូរបន្តពង្រឹងសាមគ្គីភាពឯកភាពផ្ទៃក្នុង អនុវត្តខ្ជាប់ខ្ជួនកម្មវិធីនយោបាយរបស់គណបក្ស លុបបំបាត់រាល់សកម្មភាពអសកម្ម ខិតខំពង្រីកតែអំពើល្អ ដែលឆ្លើយតបទៅនឹងជំនឿរបស់ប្រជាជនមកលើគណបក្សយើង»។ លោក ជា ស៊ីម បានបន្តថា គណបក្សប្រជាជនកម្ពុជាគាំទ្រគោលនយោបាយ និងវិធានការដ៏ម៉ឹងម៉ាត់របស់រាជរដ្ឋាភិបាល ក្នុងការបន្តប្រយុទ្ធប្រឆាំងអំពើពុករលួយ ការបង្ក្រាបបទល្មើសព្រៃឈើនិងជលផល និងការបញ្ឈប់រាល់សកម្មភាពអនាធិបតេយ្យទន្ទ្រានយកដីរដ្ឋគ្រប់ប្រភេទ ការថែរក្សានិរន្តរភាពនៃបរិស្ថាន និងការធ្វើអាជីវកម្មលើធនធានធម្មជាតិប្រកបដោយវិចារណញ្ញាណ និងការទទួលខុសត្រូវ។ គណបក្សប្រជាជនកម្ពុជា សូមវាយតម្លៃខ្ពស់ចំពោះលទ្ធផលដ៏ល្អប្រសើររបស់រាជរដ្ឋាភិបាលក្នុងការងារខណ្ឌសីមា និងបោះបង្គោលព្រំដែនជាមួយប្រទេសវៀតណាម និងប្រទេសឡាវ ព្រមទាំងគាំទ្រចំពោះការខិតខំរបស់រាជរដ្ឋាភិបាលដើម្បីដោះស្រាយបញ្ហា ព្រំដែនជាមួយប្រទេសថៃដោយសន្តិវិធី សំដៅកសាងខ្សែព្រំដែនមួយប្រកបដោយសន្តិភាព មិត្តភាព សហប្រតិបត្តិការ និងអភិវឌ្ឍន៍លើមូលដ្ឋានការពារដាច់ខាតអធិបតេយ្យ និងបូរណភាពទឹកដីកម្ពុជា។ លោកជា ស៊ីម បានបញ្ជាក់ថា «យើង ថ្កោលទោសយ៉ាងម៉ឹងម៉ាត់ ចំពោះមជ្ឈដ្ឋានណា ដែលឃោសនាមួលបង្កាច់ការប្រឹងប្រែងរបស់រាជរដ្ឋាភិបាល បង្កសកម្មភាពរារាំង និងបំផ្លាញដំណើរនេះ ដែលជាអំពើឧក្រិដ្ឋធ្ងន់ធ្ងរប្រឆាំងនឹងផលប្រយោជន៍ជាតិ»។ លោក ជា ស៊ីម បានបញ្ចាក់ថា គណបក្សប្រជាជនកម្ពុជាគាំទ្រចំពោះដំណើរការ ដែលកំពុងប្រព្រឹត្តទៅនៃតុលាការពិសេសខ្មែរក្រហម ដើម្បីវិនិច្ឆ័យឧក្រឹដ្ឋកម្មរបស់ពួកមេដឹកនាំខ្មែរក្រហម សំដៅផ្តល់យុត្តិធម៌ដល់ជនរងគ្រោះខ្មែរ។ ប៉ុន្តែបដិសេធចំពោះការប៉ុនប៉ងណាមួយដែលចង់ប្រើប្រាស់សាលាក្តីនេះ ក្នុងបំណងមិនល្អប៉ះពាល់ដល់សន្តិភាពស្ថិរភាព និងការបង្រួបបង្រួមជាតិ ដែលប្រជាជនកម្ពុជាខិតខំដណ្តើមបានមកយ៉ាងលំបាកបំផុត។